Max: Gape ke kopana le batho ba bantši ba go ba le sa bona bao ke bilego le bona nakong ya ge re sa ja nta bohle re šeba ka legai. Ke leka go ba bapetša le seo tatago a mpoditšego sona. Ke lemoga gore ga ba sa na botho. Ga e sa le bale ba bego ba tšea metlae le nna gomme re sega ka dinako tšohle, le ge re be re dula molapong wa moriti wa lehu. Ge ba na le nna ba bonala e ke ba ka botšididing le ge bjale re katogile lehu. Ga ba sa na polelo, le bao ke tsebago gabotse gore ke diboledi. Difahlego tša bona ga di ele pele ga ka, le ge ke sa gopola gabotse gore metlae ya ka e be e ba robatša fase ka dimpa e le ge ba sega; mola pele e be e sa le moo re yago. Ge Lesoso a ntšere bjalo ka mohlokomedi wa gagwe go ya meketšaneng, ke ba bona ba sega ba ntšha le la mohlagare. Ga ba sa sega motlae ka ge e le motlae. Ba sega gore ke mang yo a boletšego motlae woo le gore maikemišetšo a gagwe ke gore ba sege na, le ge go sa segiše. Ka napa ka lemoga gore ga ba sa thabela bophelo bjalo ka ge e le bophelo. Ba thabela go ipona ba kgethegile ka go ba le bao ba kgethegilego. (O kgapha megokgo) Ke moo ke thabelago go ipona ke le ka mo ke lego ka gona. Ke sa kgona go lebelela sefahlego sa motho ke sa mo tsebe gomme ka bona gore o na le mathata, ka mo kwela bohloko go tšwa botebong bja pelo ya ka. Difahlegong tša batho ga ke šetše ge ba bonala ba bopegile goba ba laetša ba na le sa bona gore ke ba kgethe; bjalo ka ge go dira bao ba dikilego e le bagwera ba rena mola go sa le bothata. Ga ke lebelele maemo a ditšwaro tša batho le difatanaga tša bona, go bona ge ke ba phala. Ke sa kgona go lotšha batho bao ke sa ba tsebego ntle le go ba naganela gore ba ka ba ba ntša leonyane. Ebile ke sa kgona go lebelela dinonyana di fofa ka tokologo godimo marung ka di duma. Ke mo ke lemogago gore ke sa na le botho.